РЕШЕНИЕ НА КОМИСИЯТА
от 30 юни 2008 година
за признаване по принцип на пълнотата на документацията, представена за подробен преглед, с оглед на възможното включване на Paecilomyces fumosoroseus, щам Fe 9901 и Trichoderma atroviride, щам I-1237 в приложение I към Директива 91/414/ЕИО на Съвета
(нотифицирано под номер C(2008) 3114)
(текст от значение за ЕИП)
(2008/565/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 3 от нея,
като има предвид, че:
(1)
Директива 91/414/ЕИО предвижда да се изготви списък на Общността с разрешените активни вещества за включване в състава на продукти за растителна защита.
(2)
На 4 февруари 2005 г. FuturEco изпрати до органите на Белгия досие за активното вещество Paecilomyces fumosoroseus, щам Fe 9901, придружено от заявление за неговото включване в приложение I към Директива 91/414/ЕИО. На 28 август 2007 г. AGRAUXINE изпрати до органите на Франция досие за активното вещество Trichoderma atroviride, щам I-1237, придружено от заявление за неговото включване в приложение I към Директива 91/414/ЕИО.
(3)
Органите на Белгия и Франция са посочили пред Комисията, че при предварителния преглед изглежда, че досиетата на съответните активни вещества удовлетворяват изискванията по отношение на данни и информация, определени в приложение II към Директива 91/414/ЕИО. Изглежда също така, че представените досиета удовлетворяват изискванията за наличие на данни и информация, определени в приложение III към Директива 91/414/ЕИО по отношение на даден продукт за растителна защита, съдържащ разглежданото активно вещество. В съответствие с член 6, параграф 2 от Директива 91/414/ЕИО впоследствие досиетата бяха препратени от заявителите до Комисията и другите държави-членки и бяха предоставени на Постоянния комитет по хранителната верига и здравето на животните.
(4)
С настоящото решение следва официално да се потвърди на общностно равнище, че досиетата принципно удовлетворяват изискванията по отношение на данни и информация, посочени в приложение II към Директива 91/414/ЕИО, и поне за един продукт за растителна защита, съдържащ разглежданото активно вещество - изискванията, определени в приложение III към посочената директива.
(5)
Настоящото решение не засяга правото на Комисията да изисква от заявителя да предостави допълнителни данни или информация с оглед изясняване на определени точки от досието.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Без да се засягат разпоредбите на член 6, параграф 4 от Директива 91/414/ЕИО, досиетата относно активните вещества, определени в приложението към настоящото решение, предоставени на Комисията и държавите-членки, с цел да бъдат включени в приложение I към посочената директива, принципно удовлетворяват изискванията за данни и информация, посочени в приложение II към споменатата директива.
Също така досиетата удовлетворяват изискванията за данни и информация, определени в приложение III към посочената директива по отношение на даден продукт за растителна защита, съдържащ активното вещество, като се вземат предвид предложените употреби на този продукт.
Член 2
Докладващата държава-членка провежда подробен преглед на посочените в член 1 досиета и съобщава на Комисията заключенията си, заедно с препоръка относно включването или невключването в приложение I към Директива 91/414/ЕИО на активните вещества, посочени в член 1, и за всички условия, свързани с това включване, възможно най-бързо и в срок най-късно до една година, считано от публикуването на настоящото решение в Официален вестник на Европейския съюз.
Член 3
Адресати на настоящото решение са държавите-членки.
Съставено в Брюксел на 30 юни 2008 година.